Radio Revolt

Radio Revolt – Studentradion i Trondheim er en radiostasjon drevet av studenter i Trondheim. Radiostasjonen ble opprettet 17. november 1984, men har en forhistorie tilbake til UKE-senderen fra 1933. UKE-senderen hadde sendinger i alle UKEår, bortsett fra 1977 og 1979. Kanalen sender nå døgnkontinuerlig på nett og DAB+.

I dag 
I dag er Radio Revolt en del av Studentmediene i Trondheim, en gjeng på Studentersamfundet i Trondhjem, samt studentdrevet mediehus. Studentmediene ble dannet ved en sammenslåing av Radio Revolt, studentavisa Under Dusken og Student-TV. SMiT eies av Mediastud AS, som har Studentsamskipnaden i Trondheim og Studentersamfundet som eneste aksjonærer. Kanalen drives som en del av en frivillig organisasjon som lager radiosender på frivillig basis, og hver uke står rundt 70 studenter bak 46 timer radio. Studentradion i Trondheim er en radiokanal som produseres primært for, og utelukkende av, studenter. Både program- og musikkprofilen er alternativ og oppsøkende. Kanalen drives på et ikke-kommersielt grunnlag.

Historie 
Til Studentersamfundet i Trondhjem kom radioen med ARK (Akademisk Radioklubb) i 1929, og i 1933 ble det for første gang forsøkt å ha radiosendinger under UKA. 

Som det meste ellers i dette huset ble UKE-senderen raskt en tradisjon, unntatt i 1977 og 1979, da departementet ikke ga dispensasjon fra NRKs monopol på radiosendinger. UKE-senderen var heller ikke i drift i 2003 eller 2005. Under UKA-05 ble den ved et uhell ødelagt, men det er planer om å få en ny UKE-sender klar på FM-båndet til UKA-07, og på AM-båndet til UKA-09. Studentene hadde lange tradisjoner å bygge på da nærradiostasjoner ble tillatt i Norge i 1982, men først i 1984 søkte Studentersamfundet om konsesjon for nærradio.

Det første initiativet kom fra miljøet omkring UKE-senderen i 1981, men en viss treghet i systemet gjorde at man ikke kom med i den første runden med tildeling av konsesjoner. 

I 1984 ble en ny frekvens for nærradio opprettet i Trondheim (), og her fikk Samfundet plass. I forbindelse med et større ungdomskulturprosjekt i tilknytning til Studentersamfundets Interne Teaters forestilling «Bare plastikk», ble de første sendingene gjennomført høsten 1984, uten at det på dette tidspunkt var formelt bestemt at Samfundet skulle sette i gang med nærradiodrift. En ildsjel i det forberedende arbeidet hadde vært Lars Steinar Hanssen, og 1. september samme år ble han oppnevnt som redaktør. 

17. november vedtok Storsalen å be Rådet «utarbeide midlertidige statutter for nærradiodrift, samt oppnevne en gruppe som kan stå for prøvedrift». I første omgang ble det lagt opp til en prøveperiode på seks måneder, men denne ble av Finansstyret forlenget til å gjelde ut 1985. I 1985 sendte radioen tre dager i uken fra studioet til UKE-senderen. Redaksjonen i 1985 bestod av åtte faste medlemmer, pluss en del løsere tilknyttede medlemmer. I tillegg stilte teknisk ekspertise fra Forsterkomiteen. ARK var ikke lenger involvert, ettersom sendingene da gikk via Televerkets sender på Tyholt. 

Ettersom oppstarten av Studentersamfundets nærradio var i desember 1984, var første fullstendige semester med sendinger våren 1985. Ut ifra logger satt følgende personer i den første redaksjonen: Knut Erik Bjørseth, Stig Bolme, Steffen Skaug, Toril Skaug, Lars Bergersen og Erik Svanes. I tillegg kommer en del personer kun referert ved fornavn: Odd, Kari S., Lars Erik, Svein, Eva, Tor Jørgen, Jon Petter, Harald, Kalle og Ingeborg. 

Fra 1986 til 1989 opplevde radion mange runder i Storsalen på Studentersamfundet i Trondhjem, før man i 1988 kom frem til at Studentsamskipnaden i Trondheim i samarbeid med Studentersamfundet skulle opprette selskapet Mediastud AS. Hver part skulle da eie 50 prosent av aksjene. Studentersamfundets nærradio skiftet da navn til Studentradion. I 1988 hadde Mediastud AS ansvar for både Under Dusken (studentavisa i Trondheim) og Studentradion. Studentradion fikk samme år bygget nytt tidsriktig studio i Studentersamfundet, hovedsakelig bekostet av Studentsamskipnaden. I 1995 ble avtalen reforhandlet. Etter ønske fra både Studenttinget, Samskipnaden og Samfundet ble Student-TV med i den nye avtalen

Studentradion i dag

2003: UKA-03 beslutter å legge ned UKEsenderen, og Studentradion får deretter ansvaret for radiosendinger under UKA.

2005: Humorprogrammet «Kommunefokus» med Ludvik Løkholm Lewin og Filip Eidsvåg utfordret for første gang i Prix Radios historie selveste NRK i en kategori de tidligere har vært enerådende i: BESTE PROGRAM. Ragnhild Silkebækken (redaktør i Studentradion i 1996) stakk av med prisen for P2.

2006: Studentradioene i Norge fullfører samlingsprosjektet om en felles kanal etter mange års arbeid og legger ut på en turné som ender i Trondheim hvor den felles webradioen www.studentradioene.no blir lansert.
Studentradion I Trondheim begynte høsten 2006 med studentnyheter hver time, samt et nyhets-utvekslingssamarbeid gjennom paraplyorganisasjonen Studentradioene i Norge.

2007: Det partipolitisk uavhengige magasinet God morgen Finland runder  nedlastninger på www.itavisen.no med sine 20 sendinger fra året som gikk.

Studentradion I Trondheim blir nominert i Prix Radio igjen i kategorien «Årets Feature/portrett/temaprogram». Dokumentaren «Katakombene i Paris» av Ludvik Løholm Lewin og Filip Eidsvåg har foruten å bli nominert til dette også vunnet Medietilsynets Fagutvalgspris for beste lokalradio produksjon i 2005.

2008: Studentradion søker om innholdskonsesjon for 24/7-radio i Trondheim og blir tildelt egen frekvens av Medietilsynet fra 01. januar 2009. Kultur- og kirkedepartementet offentliggjorde 25. november at de tar hensyn til klagene på konsesjonsutdelingen, og det blir utlyst ny konsesjon fra 01. juli 2009 i stedet. Alle søkere må søke på nytt.

2008: Studentradion skifter navn til Radio Revolt – Studentradioen i Trondheim.

2009: Den inneværende konsesjonsperioden forlenges med et halvt år, til 1. januar 2010.

2010:  1. januar 2010 Radio Revolt mister konsesjonen til fordel for Radio en, og blir derfor stående uten plass på FM-båndet, men fortsetter å sende som vanlig på nett. De blir noen måneder senere tildelt en nisjekonsesjon, med 55 timer i uka på FM 100,0 og 106,2. Disse frekvensene deler de med Norea Mediemisjon.

2013: Radio Revolt fusjonerer med Under Dusken og Student-TV til det flermediale mediehuset Studentmediene i Trondheim. Radio Revolt fortsetter å være produktnavnet på radiokanalen, men samkjører grafisk profil og organisasjon med resten av mediehuset.

2015: Radio Revolt blir med i første bolk av lokalradiokanaler på DAB i Trondheim når det nye lokalnettet lanseres 20. mars. Studentradion sender slik nok en gang radio 24 timer i døgnet, 7 dager i uka.

Redaktører

Priser og utmerkelser 

 2008: Lokalradioprisen

Referanser

Eksterne lenker
 Radio Revolts offisielle nettsted

Studentersamfundet i Trondhjem
Norske nærradiostasjoner
Norske studentradioer
Radiokanaler etablert i 1984